Eino Poutiainen

Eino Poutiainen (11. lokakuuta 1917 Leppävirta – 12. syyskuuta 1979 Joensuu) oli suomalainen poliitikko ja pienviljelijä. Hän oli Suomen Maaseudun Puolueen (alun perin Suomen Pientalonpoikien Puolueen) kansanedustaja vuosina 1970–1972 sekä 1979 Pohjois-Karjalan vaalipiiristä. 

Elämä ja ura
Eino Poutiaisen vanhemmat olivat maanviljelijä ja kauppias Otto Poutiainen ja Hilja Kilpeläinen. Perheessä oli seitsemän lasta, joista Eino oli nuorin. Kansakoulun käytyään Eino Poutiainen työskenteli maatalous- ja metsätöissä sekä kaivosmiehenä ja suoritti kanta-aliupseerikoulun jatkosodan aikana. Vuonna 1944 Poutiainen solmi avioliiton Polvijärveltä kotoisin olleen Laina Rädyn kanssa. Heille syntyi kaikkiaan yhdeksän lasta. Vuonna 1956 Poutiaiset vuokrasivat Kiihtelysvaaran Keskijärveltä pientilan, jonka he lunastivat omakseen pari vuotta myöhemmin. Samoihin aikoihin Eino Poutiainen päätti siirtyä politiikan pariin ja hän osallistui Suomen Pientalonpoikien Puolueen perustamiseen vuonna 1959.

Poutiainen toimi SPP:n järjestösihteerinä 1959–1961, SPP:n/SMP:n puoluesihteerinä 1961–1970 ja sen pää-äänenkannattajan Suomen Uutisten päätoimittajana 1961 ja 1964–1968. Presidentin valitsijamiehenä Poutiainen oli vuoden 1968 presidentinvaalissa. Kotikunnassaan Kiihtelysvaarassa Poutiainen oli kunnanvaltuuston ja -hallituksen jäsen. Hänet muistetaan erityisesti pappamopolla tehdystä vaalityöstä. Sotilasarvoltaan Poutiainen oli reservin vääpeli.

Vuonna 1961 Poutiainen vastusti entisen oikeuskanslerin Olavi Hongan valintaa SPP:n, SDP:n, kokoomuksen, Suomen Kansanpuolueen ja Ruotsalaisen kansanpuolueen yhteiseksi presidenttiehdokkaaksi. Poutiainen piti Honkaa liian oikeistolaisena ehdokkaana SPP:lle. SPP:n puheenjohtaja Veikko Vennamo puolestaan hyväksyi vaaliliiton ehdokkaaksi kaikista esillä olleista nimistä ainoastaan Hongan. Ainoa hajanaista vaaliliittoa koossa pitänyt voima oli Urho Kekkosen ja Maalaisliiton hegemonian vastaisuus.Aarni Virtanen: Veikko Vennamo: mies ja hänen puolueensa, s. 108. Helsinki: Art House, 2018. . 

Vuoden 1964 kunnallisvaaleissa SPP menestyi heikosti puolueen ollessa vaalien suurin häviäjä. Vaalivalvojaisissa Kokoomuksen puoluesihteeri Harri Holkeri sanoi kahden puolueen, SPP:n ja TPSL:n tulleen kujanjuoksunsa päähän. Tämän kuultuaan Poutiainen, joka oli jo harkinnut jättävänsä SPP:n puoluesihteerin paikan, päättikin jatkaa tehtävässä.Annamaija Kataja: Unohdetun kansan sankari omiensa parissa. Apu 14/1970, s. 18–21. Helsinki: A-lehdet. Veikko Vennamon vuoden 1968 presidentinvaalissa saamat 33 valitsijamiestä, mikä ylitti rohkeimmatkin ennakko-odotukset, oli hyvin suurelta osin Poutiaisen organisoiman kenttätyön ansiota.Unohdetun kansan siivellä, s. 29. Helsinki: Otava, 1970.

Poutiainen on muistettu siitä, että vuoden 1970 eduskuntavaalien vaalivalvojaisissa hän ennusti täysin oikein SMP:n saaman 18 kansanedustajan määrän, vaikka Yleisradion tietokoneohjelmat olivat povanneet puolueen saavan enintään kahdeksan eduskuntapaikkaa. Vaalien ääntenlaskentaa selostanut Ylen politiikan toimittaja Pentti Lumme on myöhemmin tunnustanut, ettei SMP:lle ollut tietokoneohjelmoinnissa ladattu mahdollisuutta kuusinumeroiseen äänimäärään. Poutiainen ja SMP:n järjestösihteeri Olavi Tupamäki puolestaan perustivat arvionsa maakunnista saamiinsa radiotietoihin. Toimittaja Annamaija Kataja luonnehti vaalien jälkeen Apu-lehteen kirjoittamassaan artikkelissa:  

Poutiainen ei koskaan ollut erityisen hyvissä väleissä puolueen puheenjohtajan Veikko Vennamon kanssa. Poutiainen analysoi suhdettaan Vennamoon samassa Apu-lehden artkkelissa:

Vuonna 1970 Poutiainen joutui jättämään puoluesihteerin tehtävät hänen ja Vennamon välille syntyneiden erimielisyyksien vuoksi. Professori Kari Hokkasen mukaan Poutiainen oli noussut puolueen kentällä liian suosituksi ja Vennamo oli sen vuoksi alkanut tuntea asemansa puolueen johdossa uhatuksi.Virtanen 2018, s. 104. Vuoden 1972 puoluekokouksessa Kouvolassa Vennamo esti hänen uudelleenvalintansa puoluesihteeriksi huolimatta siitä, että puolueen kenttä ja eduskuntaryhmän enemmistö tukivat Poutiaista, ja ajoi uudeksi puoluesihteeriksi oman suosikkinsa Urpo Leppäsen. Puheessaan Vennamo hyökkäsi rajusti Poutiaista vastaan, koska hänen mielestään "puoluetoimiston asiat olisivat menneet sekaisin", mikäli Poutiainen olisi valittu.Martti Häikiö: Presidentin valinta: miten valtionpäämiehet on Suomessa valittu, millaisiin poikkeusmenetelmiin valinnoissa on turvauduttu ja miksi presidentin toimikautta jatkettiin kokonaan ilman vaalia vuonna 1973, s. 238. Porvoo-Helsinki: WSOY, 1993. . Vuoden 1972 vaaleissa Poutiainen putosi eduskunnasta. Kun Vennamoa vastustanut SMP:n eduskuntaryhmän enemmistö perusti vuoden 1972 lopulla Suomen Kansan Yhtenäisyyden Puolueen, Poutiainen ei lähtenyt mukaan uuteen puolueeseen, vaan pysyi SMP:n jäsenenä.Virtanen 2018, s. 198.

Poutiainen yritti paluuta eduskuntaan vuoden 1975 eduskuntavaaleissa,mutta hänen uudelleenvalintansa jäi 111 äänen päähän.Virtanen 2018, s. 225. Poutiainen palasi kansanedustajaksi vuoden 1979 vaaleissa, ja saman kesän puoluekokouksessa Porissa hänet valittiin SMP:n ensimmäiseksi varapuheenjohtajaksi.Virtanen 2018, s. 259. Hän kuoli kuitenkin uuden eduskuntakautensa kestettyä vain vajaat puoli vuotta. Poutiaisen kuolema merkitsi SMP:lle myös yhden eduskuntapaikan menetystä, kun hänen tilalleen kansanedustajaksi tuli vaaliliittokumppani Suomen Kristillisen Liiton ehdokas, rehtori Erkki Korhonen.Virtanen 2018, s. 238.

Vuonna 1972 toimittaja Hannu Karpo teki Eino Poutiaisesta televisio-ohjelman Vaiennut viulu. Samana vuonna Poutiainen julkaisi muistelmateoksen Melkoisen kovaa leikkiä.

Muistaminen
Eino Poutiaisen muistolaatta paljastettiin Kiihtelysvaaran Keskijärven kylätalolla 23. heinäkuuta 2005. Sen on suunnitellut kuvanveistäjä Reetta Gröhn-Soininen.Karjalainen 24.7.2005

Eino Poutiaisen kotitalo Kiihtelysvaaran Keskijärvellä poltettiin
Pohjois-Karjalan pelastuslaitoksen harjoituksessa maaliskuussa 2014. Pelastuslaitoksen mukaan kyseessä oli purkukuntoinen rintamamiestalo.

 Lähteet 

Kirjallisuutta
 Poutiainen, Eino: Melkoisen kovaa leikkiä. Toimittanut Irja Kortelainen. Helsinki: Tammi, 1972. .
 Urpilainen, Reijo: Eino Poutiaisen elämää sanoin ja kuvin. Hamina, 1979 (omakustanne). .

 Aiheesta muualla 

 Hannu Karpon ohjelma Eino Poutiaisesta vuodelta 1972. Ylen Elävä arkisto.

Luokka:Kansanedustajat
Luokka:Suomen Maaseudun Puolueen puoluesihteerit
Luokka:Joensuun kaupunginvaltuutetut
Luokka:Kiihtelysvaaran kunnanvaltuutetut
Luokka:Suomen Maaseudun Puolueen poliitikot
Luokka:Pohjois-Karjalan vaalipiiri
Luokka:Vuonna 1917 syntyneet
Luokka:Vuonna 1979 kuolleet